ต่างชาติบ๊ายบาย
ตลาดหุ้นเปิดทำการปกติวันที่ 24 พ.ค. รับผลกระทบจากเหตุการณ์เผาจริงจลาจลไปแล้ว และวิกฤตเศรษฐกิจยุโรป
25 พ.ค. 2553

ตลาดหุ้นเปิดทำการปกติวันที่ 24 พ.ค. รับผลกระทบจากเหตุการณ์เผาจริงจลาจลไปแล้ว และวิกฤตเศรษฐกิจยุโรป 
ดัชนีซึมลึกลงไปหนักสุดของวัน 742 จุด หรือ 23 จุด และขยับเล็กน้อยปิด 744.31 จุด ร่วง 21.23 จุด หรือ 2.77% มูลค่าซื้อขาย 27,683 ล้านบาท
...ไม่มีให้เห็นบ่อยนัก ที่ต่างชาติขายสุทธิวันเดียว 7,752 ล้านบาท 
...ที่ตลาดซึมลึก ไม่แปลก และเป็นไปตามคาดหมาย ถึงรัฐบาลจะสลายการชุมนุมได้ แต่อย่าลืมว่า ช่วงสั้นๆ ปัญหาไม่ได้จบแค่นี้ ไหนจะมีเรื่องการเยียวยาผู้ที่ได้รับผลกระทบ การฟื้นฟูการท่องเที่ยว และอีกมากมาย 
...รวมถึงสายตาของนักลงทุนต่างชาติที่มองเข้ามาถึงเหตุการณ์ครั้งนี้ คงนึกไม่ถึงว่า “สยามเมืองยิ้ม” เป็นไปได้ขนาดนี้ การลงทุนหนักๆ ต้องคิดหนัก เลยพากันขายหุ้นตัวเบ้งๆ ซึ่งเป็นกลุ่มหลักๆ ยอดฮิตออกมา กดราคาร่วงเป็นแถบ 
...บอร์ดไออาร์พีซี (IRPC) ประชุมวันนี้ เรื่องหลักการควบรวมกับ ปตท. อะโรเมติกส์และการกลั่น (PTTAR) เรื่องนี้ทำท่าฉลุย แต่มีกรรมการ 2 คน ค้านตัวโก่ง คือ “วีรพงษ์ รามางกูร” และ “อารีย์ วงศ์อารยะ” มองการควบรวมผิดวัตถุประสงค์ ที่ให้กระทรวงคลังเข้ามา เพื่อดูแลรักษาฐานะ ไม่ใช่ควบรวม 
...เคลียริงซื้อขายหุ้นรวบยอดตั้งแต่ 17-19 พ.ค. ที่มาครบวันที่ 24 พ.ค. ไม่มีปัญหา ไม่ใช่แค่โบรกเกอร์เงินหน้าตักพร้อมตัดยอดตามกำหนดเท่านั้น แต่ไม่รู้ทำอีท่าไหน ตลาดหลักทรัพย์ถึงรู้สึกได้ถึงเหตุการณ์ไม่ปกติช่วง 19-21 พ.ค.ที่ผ่านมา เลยยอมเว้นค่าปรับ 500 บาท กับนักลงทุนที่จ่ายช้า แล้วยังยอมให้คนที่ซื้อขายในช่วงนั้น หักกลบค่าซื้อ-ขายได้ คงจ่ายแค่ส่วนต่างเท่านั้น 
...ส่วนโบรกเกอร์ที่ลุ้นขอเยียวยาให้ตลาดลดค่าธรรมเนียม 0.06% ของการซื้อขาย แลกกับค่าใช้จ่ายที่เพิ่มขึ้นช่วงหนีภัยจากราชประสงค์ไปอยู่รอบนอก ก็ต้องลุ้นต่อไป
...ที่ไม่ต้องลุ้น “ไซเบอร์ แพลนเน็ตฯ (CYBER) ซื้อขาย 27 พ.ค.นี้ แค่เสียวไส้อย่างเดียว จะผ่านกระดานแดงเดือดไปได้หรือไม่